กยท. นำร่องใช้โดรนฉีดพ่นสารป้องกันกำจัดเชื้อราใน 3 จังหวัดชายแดนใต้ หลังโรคใบร่วงยางพาราระบาดถึงภาคใต้ตอนกลาง
กยท. นำร่องใช้โดรนฉีดพ่นสารป้องกันกำจัดเชื้อราใน 3 จังหวัดชายแดนใต้ หลังโรคใบร่วงยางพาราระบาดถึงภาคใต้ตอนกลาง  นายกฤษดา สังข์สิงห์ ผู้อำนวยการสถาบันวิจัยยางพารา การยางแห่งประเทศไทย (กยท.) เปิดเผยว่า โรคใบร่วงยางพาราระบาดลุกลามจากภาคใต้ตอนล่าง ได้แก่ นราธิวาส ยะลา และสตูล มาถึงภาคใต้ตอนกลาง ได้แก่ ตรัง กระบี่ และพังงา โดยจังหวัดนราธิวาสพบการระบาดมากที่สุด 432,347 ไร่ เกษตรกรเดือดร้อน 40,000 ราย ลำดับถัดมาคือ พังงา 10,000 ไร่ ยะลา 1,760 ไร่ ตรัง 418 ไร่ กระบี่ 300 ไร่ และสงขลา 101 ไร่ รวม 444,926 ไร่ เกษตรกรเดือดร้อน 40,132 ราย กยท. และกรมวิชาการเกษตร ทดสอบการใช้โดรนพ่นสารกำจัดเชื้อราเพื่อยับยั้งการแพร่กระจายของโรคใบร่วงในจังหวัดนราธิวาส ตรัง และพังงา ในพื้นที่นำร่องจังหวัดละ 300 ไร่ ซึ่งในสัปดาห์นี้จะติดตามผล จากที่ได้รับรายงานเบื้องต้นพบว่า แปลงที่ฉีดพ่นสารไปแล้ว เริ่มแตกกำลังติดตาม แต่ที่เป็นห่วงคือ ระยะนี้ฝนตกหนักและลมแรงซึ่งเอื้อให้เชื้อรา (Pestalotiopsis sp) เจริญเติบโตและกระจายเป็นวงกว้างมากขึ้น กยท. ขอความร่วมมือเกษตรกรงดเคลื่อนย้ายวัสดุปลูกและใบยางพารา โดยเฉพาะจากจังหวัดที่ระบาดไปยังพื้นที่อื่นสำหรับโรคนี้เป็นโรคอุบัติใหม่ เกษตรกรจึงต้องการทราบผลสัมฤทธิ์จากการทดสอบของ กยท. ก่อนว่าสารใดมีประสิทธิภาพกำจัดโรคได้และต้องใช้ปริมาณเท่าไร เกษตรกรจึงยังไม่ได้ดำเนินการฉีดพ่นสารป้องกันกำจัดเชื้อราใดๆ และเป็นเหตุให้โรคลุกลามเป็นวงกว้างขึ้น อย่างไรก็ตาม ขณะนี้ กยท. มีแนวทางบริหารจัดการพื้นที่ป้องกันการระบาดเพิ่มโดยกันพื้นที่เป็นแนวป้องกัน (Buffer Zone) ซึ่งหากเกษตรกรพบข้อสงสัยว่าจะมีการระบาดของโรคในพื้นที่ หรือต้องการสอบถามข้อมูลรายละเอียดการระบาดและคำแนะนำสามารถสอบถามได้ที่สำนักงานการยางแห่งประเทศไทยประจำจังหวัด